PARTICIPATIVNI PRORAČUNI V SLOVENSKIH OBČINAH V LETU 2023

analiza spletne ankete o izvajanju participativnega proračuna

Uvod

Ministrstvo za javno upravo (ministrstvo) je v oktobru in novembru 2023 izvedlo spletno anketo[[1]](#footnote-1) o izvajanju participativnega proračuna (PP) v slovenskih občinah, s katero je pridobilo aktualne podatke na področju uvajanja in izvajanja PP.

Spletna anketa je bila odprta od 23. 10. 2023, ko so direktorji občinskih uprav oziroma tajniki občin prejeli pisno vabilo k izpolnjevanju vprašalnika, do 27.11. 2023. V tem obdobju je vprašalnik izpolnilo 200 občin oziroma 94,33% vseh občin v Sloveniji.

Namen izvedbe ankete

S pridobljenimi podatki spletne ankete je ministrstvo dobilo vpogled v izvajanje PP v slovenskih občinah, v opis stanja na področju uvajanja in izvajanja PP v občinah, v katerih so že pristopili k tej praksi in o ovirah, ki prispevajo k neizvajanju PP. Pridobljena mnenja občin o posameznih vprašanjih s tega področja so dragocen napotek tako za občine in nevladne organizacije, ki se ukvarjajo s to vsebino, kot tudi za ministrstvo.

Izvedba spletne ankete predstavlja eno izmed rednih dejavnosti ministrstva na področju sodelovanja občank in občanov pri urejanju skupnih zadev v občini, saj je participacija predpogoj za delujočo demokratično družbo in občino. Participacija občanov omogoča odprt dialog o pomembnih vsebinskih vprašanjih, podpira boljše odločitve oblasti in prispeva h krepitvi dobrega upravljanja. Civilno sodelovanje dopolnjuje in podpira predstavniško demokracijo, hkrati pa vrši nad njo nadzor in jo dela bolj učinkovito ter kakovostno. Sodelovanje prebivalstva v celoti pa je dolgotrajen in kompleksen proces, ki zahteva določen čas in sprejemanje premišljenih korakov.

Prav ta dolgoročnost procesa velja posebej za pripravo, uvedbo in realizacijo participativnega proračuna kot posebne oblike sodelovanja prebivalcev v občini. Poleg zahtevnega procesa predstavlja velik problem vprašanje, kako povabiti in pridobiti čim večje število občanov k sodelovanju. Poznani so določeni zadržki in okoliščine, ki izhajajo iz pomanjkanja interesa občanov za sodelovanje z odločevalci, po drugi strani pa je pomemben dejavnik tudi, kot se je izkazalo v tej anketi, pomanjkanje politične volje na strani odločevalcev. To je lahko posledica dejstva, da državljani, vključno s politiki, niso vedno dobro obveščeni o prednostih in slabostih sodelovanja ter vlogi, ki jo oboji, voljeni predstavniki in občani, lahko igrajo v demokratičnem življenju lokalne skupnosti.

Analiza odgovorov občin, ki so sodelovale pri izpolnitvi spletne ankete predstavlja logično nadaljevanje aktivnosti na področju spodbujanja sodelovanja občanov pri urejanju lokalnih zadev.

**Aktivnosti Ministrstva za javno upravo na področju sodelovanja občanov pri urejanju skupnih zadev v občini**

V zadnjih letih je ministrstvo na področju sodelovanja občanov pri urejanju skupnih zadev v občini izvedlo več vsebinsko različnih aktivnosti. Po zadnjih lokalnih volitvah je organiziralo več regijskih seminarjev za izvoljene članice in člane občinskih svetov, na katerih so bile, med drugim temami, predstavljene tudi obveznosti, ki se nanašajo na sodelovanje občanov pri pripravi predpisov, s posebnim poudarkom na participativnem proračunu**.** Te obveznosti izhajajo iz Resolucije o normativni dejavnosti[[2]](#footnote-2) (v nadaljevanju: ReNDej), ki velja tudi za lokalno raven in iz Zakona o dostopu do informacij javnega značaja[[3]](#footnote-3).

Poleg navedenih aktivnosti je ministrstvo v preteklih letih izdalo nekaj publikacij, namenjenih sodelovanju prebivalcev v občinah in jih predstavilo občinam in njihovim združenjem na več seminarjih in posvetih. Občinam in občanom so tako dostopni Priročnik za načrtovanje, vodenje in vrednotenje procesov sodelovanja javnosti, Smernice za vključevanje deležnikov v pripravo predpisov, Smernice za vključevanje občanov in drugih zainteresiranih skupin v procese odločanja v občini ter Priročnik o zakonodajni sledi.

V mesecu juniju 2023 je ministrstvo v sodelovanju z nekaterimi nevladnimi organizacijami pripravilo strokovni posvet o sodelovanju prebivalcev na lokalni ravni, na katerem so bile predstavljene oblike in vrste sodelovanja občank in občanov z organi občin, sodelovanje pri pripravi predpisov na lokalni ravni, zakonodajno sled, participativni proračun, digitalna orodja za demokracijo in najnovejša priporočila Sveta Evrope o deliberativni demokraciji. Tudi za ta strokovni posvet je ministrstvo izvedlo spletno anketo, ki jo je izpolnilo 105 občin (49,52%), zato vzorec ne predstavlja celovitega stanja v občinah, daje pa orientacijo za nadaljnje aktivnosti.

Opredelitev participativnega proračuna (PP)

PP je ena od oblik sodelovanja in vključevanja prebivalcev občine v proces odločanja v občini, nanaša pa se na odločanje o porabi dela proračunskih sredstev. Predstavlja proces demokratičnega soodločanja, pri katerem o porabi dela proračuna v občini neposredno odločajo občani. Pravno podlago za uvedbo PP v občini predstavlja 48.a člen Zakona o lokalni samoupravi [[4]](#footnote-4) (v nadaljevanju: ZLS), ki občini omogoča, da lahko v postopku priprave predloga proračuna določi višino sredstev, namenjeno financiranju projektov, ki jih predlagajo občani. O predlaganih projektih občina izvede posvetovanja z občani najkasneje do predložitve proračuna občinskemu svetu v sprejem. PP sledi tako slovenskim kot evropskim smernicam delovanja javne uprave, ki predvidevajo vključevanje državljank in državljanov v javnih institucijah.

ZLS torej napotuje občino, da že pred pričetkom posvetovanja z občankami določi višino sredstev, ki bodo predmet posvetovanja s prebivalci. S tem zagotovi, da participativni proračun ni postopek, kjer bi se mešalo več procesov odločanja. Sredstva, ki so določena za ta namen, ne morejo biti porabljena za namene, ki niso del participativnega proračuna, kar prepreči določene slabe prakse naknadnega vmešavanja političnih interesov v posvetovanje z občani. ZLS občine, ki so začele proces posvetovanja z občani, zavezuje, da posvetovanje in odločanje o projektih končajo, preden občinski svet obravnava predlog proračuna. Ta določba pozitivno vpliva na doslednost izvajanja, preprečuje naknadno manipulacijo s projekti, hkrati pa zahteva vnaprejšnje načrtovanje procesa PP, saj morajo biti projekti, izglasovani v postopku sodelovanja občanov, že vneseni v predlog proračuna, preden gre ta v odločanje občinskemu svetu. O tem, ali bodo občine izvajale PP vsako leto, ali le vsako drugo leto, zahteva na eni strani ustrezno načrtovanje, na drugi pa hkrati omogoča razširitev nabora projektov. To je še posebej pomembno pri občinah, ki sprejemajo dvoletne proračune.

Poleg navedenega člena ZLS, pravico državljank in državljanov sodelovati pri upravljanju javnih zadev kot eno od demokratičnih načel, ki so skupna vsem državam članicam Sveta Evrope, vzpostavlja Evropska listina lokalne samouprave[[5]](#footnote-5) (v nadaljevanju: MELLS). Ta v 2. točki 3. člena med drugim določa, da pravica organov občin, ki jih sestavljajo člani, izvoljeni s svobodnim in tajnim glasovanjem, do izvajanja lokalne samouprave ne izključuje tudi drugih oblik neposredne udeležbe državljanov. Nadalje ReNdej kot enega od zasledovanih ciljev navaja uveljavljanje državljanske participacije, kar je med drugim tudi primarni cilj PP. Za poglobitev sodelovanja prebivalcev pri urejanju skupnih lokalnih se je opredelila tudi vladna Strategija razvoja lokalne samouprave v RS do leta 2020 iz leta 2016 tako, da bi se uveljavilo aktivno vključevanja prebivalcev v razpravo o določanju namena lokalnih proračunskih virov na trajen, neposreden in neodvisen način.

Pri načrtovanju in izvedbi PP veljajo splošna načela in sicer.

* delež javnih sredstev, ki je namenjen projektom, o katerih se neposredno opredelijo občanke in občani, je vnaprej določen,
* gre za vnaprej določen postopek, v katerem ni diskrecije političnih predstavnikov oziroma krajevnih skupnosti, razen filtriranja predlogov glede na njihovo izvedljivost, pristojnost občine in zakonitost, končna odločitev pa je na strani občank in občanov
* občina organizira posvetovanja ali razprave občank in občanov,
* vsi koraki v postopku so javno objavljeni,
* postopek je ponovljiv, torej ne gre za enkratni dogodek, ampak za redno obliko soodločanja,
* vnaprej je določeno in javno objavljeno časovno obdobje, v katerem bodo projekti tudi izvedeni.

Občina delež sredstev, ki bo v sklopu PP namenjen za projekte, določi z odlokom v proračunu, ki občino hkrati zavezuje, da ko se za tako rešitev odloči, na to temo izvede posvetovanje s prebivalci. Zakon ne predpisuje, kakšen delež proračuna naj bo za te projekte namenjen, niti kakšen naj bo način soodločanja prebivalcev. V praksi lahko o vrstnem redu projektov, ki jih bodo izbrali, odločajo na zborih občanov ali na tajnem glasovanju. V slovenskih občinah so se uveljavile različne prakse glasovanj, hkrati pa ni redko, da k soodločanju povabijo prebivalce, ki so starejši od 15 let in torej še nimajo volilne pravice. Ne glede na to določbo je seveda izključni predlagatelj proračuna župan in o njem še vedno odloča občinski svet. Ker pa je delež sredstev za ta namen določen z odlokom, je aktivnost za uvrstitev projektov v odlok treba izvesti predhodno, saj po uradni določitvi predloga proračuna s strani župana ni dovolj časa za izvedbo posvetovanja s prebivalci.[[6]](#footnote-6)

PP tako postopoma postaja oblika sodelovanja prebivalcev, ki v sodobni lokalni samoupravi postaja standard. Primeri dobrih praks[[7]](#footnote-7) kažejo, da gre za relativno preprost, a učinkovit mehanizem sodelovanja prebivalcev pri odločanju o financiranju projektov, ki zadevajo prebivalce v neposredni bližini njihovega prebivališča. Gre za zelo demokratičen mehanizem, pri katerem gre za princip delegiranja moči.[[8]](#footnote-8) Pri občanih vzbuja visoko mero zaupanja, ti pa so v PP pripravljeni vložiti svoj čas, energijo ter pozornost**.**

PP je pristop k upravljanju javnih sredstev, ki državljane vključuje v proces odločanja o razdelitvi dela proračunskih sredstev. Ta koncept spodbuja transparentnost, odgovornost in demokratično angažiranje občanov pri odločanju o prioritetah lokalne skupnosti. Obstajajo različni modeli participativnega proračuna, ki običajno vključujejo naslednje korake:

* opredelitev prednostnih nalog: državljane se spodbuja, da predlagajo projekte ali programe, ki se jim zdijo pomembni za njihovo skupnost.
* analiza predlogov: strokovnjaki lokalne samouprave analizirajo predloge, da ocenijo njihovo izvedljivost, stroške in možne učinke.
* izobraževanje državljanov: državljanom so na voljo informacije o proračunskih procesih, tehničnih vidikih in omejitvah, tako da so lahko izobraženi udeleženci pri odločanju.
* glasovanje in odločanje: občani imajo možnost glasovati za projekte, ki bodo financirani iz proračuna. Ti glasovi nato služijo kot smernice lokalne vlade pri sprejemanju končnih odločitev o razdelitvi sredstev.
* izvajanje projekta: projekti, ki so prejeli podporo skupnosti, se izvajajo z rednim spremljanjem in poročanjem o napredku.

Priporočila mednarodnih organizacij

Organizacija za ekonomsko sodelovanje in razvoj (OECD) v svojih raziskavah in priporočilih spodbuja države članice k uvedbi PP, saj meni, da »je namen participativnega proračuna izboljšati institucionalno preglednost in učinkovitost ter dati premalo zastopanim skupinam, ki so bile tradicionalno izključene iz odločevalskih procesov, bodisi zato, ker je manj verjetno, da bodo glasovali, bodisi zato, ker so premalo zastopani v uradnih institucijah in javnih službah«. Večina izvajanj PP poteka na lokalni ravni za dodelitev javnih sredstev v projektih majhnega obsega.[[9]](#footnote-9)

K pripravi PP spodbuja tudi Evropski parlament, ki je v letu v 2016 v posebni izjavi izpostavil, da strokovnjaki na proračunskem področju vidijo participativno pripravo proračuna kot inovativno rešitev za spodbujanje vključujoče demokracije. Participativno načrtovanje proračuna omogoča civilni družbi in javnosti, da skupaj določijo prednostne naloge porabe javnih dela sredstev in zmanjša verjetnost konfliktov.[[10]](#footnote-10)

Razvoj participativne demokracije je tudi v središču delovanja Sveta Evrope[[11]](#footnote-11), ki s svojimi aktivnostmi spodbuja in pomaga državam članicam pri izvajanju standardov in mehanizmov za vključevanje državljanov v politično odločanje na vseh ravneh. V sodelovanju z javnimi organi na različnih ravneh upravljanja spodbuja in podpira ključne deležnike, da sprožijo procese, ki državljanom omogočajo, da se njihov glas sliši in oblikuje politične odločitve poleg udeležbe na volitvah. Svet Evrope v svojih dokumentih opozarja na demokratični primanjkljaj, kar odpira možnosti za vzpostavitev stalnega dialoga občanov z lokalnimi oblastmi.[[12]](#footnote-12)

**Rezultati spletnega vprašalnika – glavne ugotovitve.**

**Na podlagi prejetih 200 odgovorov ugotavljamo, da so v 61 občinah, kar predstavlja 30,5% vseh občin, ki so izpolnile spletni vprašalnik, že izvedli participativni proračun, v 139 občinah pa PP še niso izvajali. V občinah, v katerih še niso izvajali PP, o uvedbi ne razmišljajo v 47. občinah (33%), v 16. občinah (ali 11%) menijo, da v občini ni politične volje za izvedbo PP, v 7.občinah (oziroma 5%) pa niso seznanjeni s postopkom izvedbe.**

**V 61 občinah, v katerih izvajajo PP, iz odgovorov spletne ankete izhaja:**

* v 47 občinah (77%) izvajajo PP vsako leto, v 18 občinah (29,3%) pa vsako drugo leto. Podatek zajema tudi tiste občine, ki so v preteklosti že izvajale PP, pa ga v času izvajanja ankete ne;
* PP so do sedaj trikrat izvedli v 25 občinah (40,75%), dvakrat v 14 občinah (22,82%) in enkrat v 20 občinah (32,6%);
* namembnost sredstev so večinoma, v 15. občinah nanaša na nabavo igral na otroških igriščih (24%), v 11. občinah so sredstva porabili za ureditev rekreacijskih površin (17%) in v 9. občinah za ureditev parkovnih ureditev (14%),
* v 37. občinah (60%) s PP je dal pobudo za uvedbo/izvedbo PP župan ali županja;
* do 1% celotnega občinskega proračuna je za PP namenilo 14 (25%) vseh občin in do 2% celotnega proračuna 10 občin (16,3%);
* 39 vseh občin (64%) s PP so sredstva razporedili teritorialno po celi občini;
* po krajevnih, vaških in četrtnih skupnostih so porazdeli sredstva v 31. občinah (51%);
* 16 občin (26,08%) namenja delež PP samo mladim, 45 občin (73,35%) pa namenja vsem občanom;
* do 5% celotnega občinskega proračuna, namenjen mladim, sta uvedli dve občini, do 7% ena občina in do 10% štiri občine.
* mlajši od 18 let so lahko podajali predloge in tudi glasovali v 46. občinah s PP (74,98%); v drugih so lahko samo podajali predloge, v nekaterih so lahko samo glasovali;
* 28 občin (46%) s PP je celoten projekt izvedlo samih, 16 občin ( 27%) je najelo podporo zunanjega izvajalca pri izvedbi projekta;
* 22 občin (36%) s PP je vzpostavilo posebno spletno aplikacijo;
* glasovanje se največkrat izvaja na sedežu občine in na sedežih ožjih delov občine;
* 78 občin s PP (77%) je izglasovane projekte uvrstilo v občinski proračun;
* v 37. občinah s PP (61%) so izglasovane projekte tudi realizirali.

**Podrobnejši pregled odgovorov smo združili v vsebinsko zaokrožene sklope:**

* Izvedba participativnega proračuna,
* Pogostost izvajanja participativnega proračuna,
* Vrsta izglasovanih projektov v participativnem proračunu,
* Pobudnik za uvedbo participativnega proračuna,
* Višina proračunskih sredstev participativnega proračuna,
* Pobudnik za uvedbo participativnega proračuna,
* Teritorialna porazdeljenost sredstev participativnega proračuna,
* Mladi in participativni proračun,
* Tehnična priprava participativnega proračuna,
* Udeležba občanov na glasovanju in
* Uvrščenost izglasovanih projektov v proračun občine in realizacija.

1. **Izvedba participativnega proračuna**

Na vprašanje (V2), če so v občini že izvedli PP, je 61 občin (30,5% vseh, ki so izpolnile vprašalnik) pritrdilo, da so že izvedli PP, to so: Ajdovščina, Benedikt, Bloke, Bohinj, Bovec, Brda, Brežice, Črenšovci, Črna na Koroškem, Divača, Dobrova-Polhov Gradec, Dol pri Ljubljani, Dravograd, Hrastnik, Hrpelje-Kozina, Ilirska Bistrica, Izola, Jesenice, Kanal, Komen, MO Koper, MO Kranj, Kranjska Gora, MO Krško, Laško, Logatec, Lovrenc na Pohorju, Luče, Lukovica, Majšperk, MO Maribor, Medvode, Mislinja, Mokronog – Trebelno, Moravče, MO Murska Sobota, MO Nova Gorica, Postojna, MO Ptuj, Radovljica, Ravne na Koroškem, Razkrižje, Rečica ob Savinji, Renče – Vogrsko, Ribnica, Ruše, Semič, Sevnica, MO Slovenj Gradec, Slovenske Konjice, Straža, Sv. Jurij ob Ščavnici, Sv. Trojica v Slovenskih goricah, Šalovci, Šentilj, Škofja Loka, Šmartno ob Paki, Šoštanj, Trebnje, MO Velenje in Železniki.

N=200

V preostalih 139 občinah ali še niso izvedli PP ali pa so izbrali možnost, da so sami vpisali svoj odgovor (vsi odgovori tistih občin, ki so vpisali svoje odgovore so preneseni v prilogo).

Sklepamo lahko, da v preostalih dvanajstih občinah, ki niso sodelovale v spletni anketi, ne izvajajo PP. Posebnost predstavlja MO Ljubljana, ki meni, da je PP že uveden (v spletni anketi so označili, da PP ne izvajajo) in se v praksi dobro izvaja, saj ocenjujejo, da četrtne skupnosti za izvajanje svojih nalog prejmejo zadostno višino finančnih sredstev, z realiziranimi projekti in investicijami, ki jih MOL izvede v vsaki četrtini skupnosti, pa je pridobitev na letni ravni še višja in da s sredstvi, namenjenimi izvajanju nalog, v skladu s predpisi, četrtne skupnosti prosto razpolagajo (dopis št. 90000-9/2023-55 z dne 8.9.2023).

V nadaljevanju so nas zanimali razlogi, zakaj v občinah še niso izvedli PP (V3). 11% jih je izbralo odgovor, da v občini ni politične volje, 5% da ne poznajo postopka priprave PP, 33% pa ne razmišlja o uvedbi PP. Več kot polovico (51%) je izbralo možnost, da sami vnesejo svoj odgovor.

N=200

V rubriko drugo, so občine navedle, da:

* je občina tako majhna, da so svetniki skoraj predstavniki vsake ulice
* se srečujejo s pomanjkanje časa in kadrovskih resursov
* imajo na razpolago malo investicijske kvote, zato se trudijo da z njo naredijo pridobitve za širšo skupnost
* ima občina zelo malo zaposlenih in za enkrat še niso uspeli začeti s tem postopkom
* veliko sredstev razdelijo med številna društva, ki aktivno delujejo; občinski svetniki zaradi večinskega volilnega sistema prihajajo iz vseh predelov občine, tako da zastopajo interese svojih sovaščanov in občina je vedno imela posluh za enakomeren razvoj občine, vsi projekti se izvajajo z namenom izboljšanja bivanjskega okolja za občanke in občane
* …

Več odgovorov je v prilogi.

1. **Pogostost izvajanja participativnega proračuna**

Na četrto vprašanje (V4), kako pogosto v občinah, ki so uvedle PP, tega tudi izvajajo, so občine odgovorile, da vsako leto izvajajo PP v 43% oz. v 47 občinah in v 17% vsako drugo leto. Preostalih 48 občin (40%) je izbralo možnost, da same vnesejo svoj odgovor.

N=61

Njihovi odgovori v opciji »drugo« so:

* letos smo izvedli prvič, imamo v planu da izvedemo tudi naslednje leto
* načrtujemo izvajanje vsako leto od 2024 dalje
* pretekli dve leti smo izvedli, naslednje leto ne bomo
* sredstva za investicije vaških odborov so v proračunu zagotovljena vsako leto
* vsako leto imajo občani možnost participacije
* …

Več odgovorov prenašamo v prilogi.

S petim vprašanjem (V5) smo tiste občine, ki so že izvedle PP, vprašali kolikokrat so ga že izvedle.

Enkrat so PP izvedli v 20% občin, dvakrat v 17%, tri ali večkrat so PP izvedli v 27% vseh občin, ki so odgovorile. Preostale občine (36%) je izbralo možnost, da same vnesejo svoj odgovor.

N=61

Občine, ki so izbrale možnost samostojnega oblikovanja odgovorov (drugo) so odgovarjale:

* smo ravno pričeli s postopkom uvedbe
* predsedniki čs (četrtnih skupnosti) se s pristojnim podžupanom sestajajo na vsake 3 mesece, kjer obravnavajo poleg ostalega potek predlaganih projektov
* na ta način podpiramo neposredno odločanje občanov o porabi proračunskih sredstev že več kot tri leta
* vnaprej ne vem če ga bomo še izvajali, zaradi zlorab, ki se dogajajo s strani politike
* 4x
* ….

Več odgovorov je v prilogi.

1. **Vrsta izglasovanih projektov v participativnem proračunu**

Na vprašanje (V6), kateri projekti so bili najpogosteje izglasovani na PP, so občine odgovorile, da je porazdelitev sredstev naslednja:

* Igrala na otroških igriščih 24%
* Ureditev rekreacijskih površin 17%
* Parkovna ureditev 14%
* Ulična oprema 13%
* Parkirne površine 2%
* Drugo 30%.

Tisti, ki so izbrali možnost “drugo” so lahko vpisali področja vlaganja sredstev, ki so največkrat:

* pitniki za vodo, info table
* razvoj nevladnih organizacij
* modernizacija cest, obnova kulturnega doma, kapelice
* mrliške vežice
* obnova oz. vzpostavitev družabnih prostorov (v vaških domovih, starih šolah), veliko obnov, zavarovanj, ureditev vodnih virov (vodnjakov in večjih zajetij, vaških pip, nakup aed defribilatorjev
* krajevne skupnosti predlagajo, kateri so bistveni projekti zanje, ki jih potem načrtujejo v proračunu in tudi izvedejo
* ….

N=61

Še več odgovorov je v prilogi.

1. **Pobudnik za uvedbo participativnega proračuna**

S sedmim (V7) vprašanjem smo občine spraševali o pobudniku za začetek izvajanja PP.

Občine so odgovorile, da je bil pobudnik za uvedbo PP župan ali županja v 28 primerih, občinski svet in občinska uprava, vsak v osmih primerih, krajevne skupnosti v treh primerih in prav tako občani v 4 primerih. Prav tako so imele občine možnost, da same oblikujejo svoj odgovor. Te možnosti se je poslužilo preostalih 10 občin, katerih odgovore prenašamo v prilogi.

N=61

Kot »druge« pobudnike, so občine navajale:

* civilna iniciativa
* regijsko (nevladno) stičišče
* vodja oddelka za finance in računovodstvo
* način PP na nek način izvajajo preko krajevnih skupnosti (jih imamo 15), saj jim vsako leto dodelijo več kot 500.000 eur sredstev, ki jih prosto razpolagajo in investirajo v aktivnosti, ki so na območju posamezne krajevne skupnosti najbolj potrebne.
* …

Več odgovorov je v prilogi.

1. **Višina proračunskih sredstev participativnega proračuna**

Osmo vprašanje (V8) se je glasilo: Kolikšna je višina sredstev namenjena za PP?

Občine so odgovorile:

|  |  |
| --- | --- |
| višina sredstev, namenjenih za PP, v % | Odgovori v deležu občinskega proračuna |
| Do 1% celotnega proračuna, v % | 25% občin |
| Do 2% celotnega proračuna, v % | 5% občin |
| Drugo | 70% |

Odgovori so zbrani v prilogi.

Na to vprašanje se je vsebinsko vezalo naslednje vprašanje in sicer smo občine vprašali, kakšna je bila najvišja dovoljena vrednost posameznega projekta (V8a): Občine so vpisale zneske od 12 EUR do 80.000 EUR.

1. **Teritorialna porazdeljenost sredstev participativnega proračuna**

Na deveto vprašanje (V9), ali so delež sredstev, namenjenih za PP, razdelili teritorialno po občini, so občine odgovorile:

* Da 64%
* Ne 16%
* Drugo 20%.

N061

Tistih dvajset odstotkov občin, ki so same vnesle svoj odgovor, so navajale, da:

* se znesek razdeli po ks-ih v odvisnosti od predmeta projekta, tako lahko dobi katera ks eno leto več sredstev kot druge, potem pa seveda tudi obratno
* posamezna ks dobi 7 eur po prebivalcu, če sredstev v enem letu ne porabijo, jih prenesejo v drugo leto; na tak način včasih zbirajo sredstva za kakšen večji projekt
* na predlog predlagatelja po vaških odborih
* krajevne skupnosti dobijo sredstva na osnovi kriterijev (velikost, prebivalci, dolžina cest)
* …

Več odgovorov občin je v prilogi.

Te občine so vpisale svoje odgovore, ki so zbrani v prilogi.

Glede teritorialne porazdeljenosti, smo občine z 10. vprašanjem (V10) vprašali, kako se delež sredstev, namenjenih za PP, teritorialno razdeli po občini. Občine so podale naslednje odgovore:

* po krajevnih, vaških in četrtnih skupnostih – 51%
* delitev na urbani in podeželski del občine – 5%
* drugo – 44%.

N=61

Tiste, ki so odgovorile z “drugo” so vpisale naslednje odgovore:

* mešano
* združeno po nekaj krajevnih skupnostih
* celotno občino smo razdelili na 4 območja
* območje občine je razdeljeno na 5 primerljivih območij
* občino smo razdelili na 3 območja, vsako območje vsebuje več ks, glede na število prebivalcev in velikost območja. pp za mlade je samo eno območje za celo občino
* …

Več odgovorov, ki so jih občine same vpisovale, so v prilogi.

1. **Mladi in participativni proračun**

Občine smo v nadaljevanju vprašali (V11) ali ste namenili del PP izključno mladim?

Vpisale so naslednje podatke:

|  |  |
| --- | --- |
|  | Delež (v odstotkih) |
| DA, del PP smo namenili samo mladim | 19% |
| NE, del PP nismo namenili samo mladim | 81% |

Tisti 19% občin, ki so namenile del PP samo mladim, smo z naslednjim vprašanjem vprašali (V12), kolikšen del celotnih sredstev PP je bil namenjen njim, torej mladim?

Občine so odgovorile tako:

* do 5% celotnega PP je bil namenjen mladim – 3%
* do 7% celotnega PP je bil namenjen za mlade – 2%
* do 10% celotnega PP je bil namenjen mladim – 7%
* drugo – 88%.

N=61

Kot drugo, v daleč največjem deležu, so občine podale naslednje odgovore:

* da se sredstva ne delijo po starostnih kategorijah
* da način delitve ni določen
* da so za mlade določili delež od 12,5%, 14%, 17,8% do 22% delež PP
* ali pa, da je merilo volja občanov po krajevnih skupnostih
* …

Več odgovorov je zbranih v prilogi.

(V13) je bilo vprašanje, s katerim smo občine vprašali, ali so tudi mlajši od 18 let imeli možnost glasovati ali podajati predloge PP in je bilo torej vsebinsko nadaljevanje sklopa vprašanj o mladih in PP.

Občine so odgovorile:

- da so mlajši od 18 let lahko samo glasovali – 3%

- da so mlajši od 18 let lahko samo podajali predloge – 7%

- da so mlajši od 18 let lahko podajali predloge in glasovali – 53%

- drugo – 37%, kjer so občine vpisale svoj odgovor.

N=61

Zadnjih 37% občin, ki so same vpisale svoj odgovor, so navedle naslednje:

* župan je organiziral okrogle mize z otroci in prejel vrsto pobud
* za mlajše od 18 let je občina sprejela strategijo za mlade, kjer so sodelovali vsi mladi. zapisano v strategiji poskušamo uresničevati vsako leto. v občini je ustanovljen t.i. županov svet za mlade in komisija za mladinska vprašanja. vsako leto pa del sredstev namenjamo izključno za mlade in jih razdelimo na podlagi javnega razpisa
* o porabi sredstev odločajo vaški odbori, kjer lahko sodelujejo tudi mladi
* glasovali so lahko občani, stari vsaj 15 let
* možnost podaje predlogov in glasovanje so imele osebe z volilno pravico
* …

V prilogi so zbrani odgovori občin.

1. **Tehnična priprava participativnega proračuna**

Na štirinajsto vprašanje (V14), s katerim smo občine vprašali, ali so celoten PP izvedli sami ali pa so pri tem najeli zunanjega izvajalca, so občine podale naslednje odgovore:

- DA, celoten projekt smo izvedli popolnoma sami – 46%

- NE, za izvedbo celotnega projekta smo najeli zunanjega izvajalca – 3%

- Zunanjega izvajalca smo najeli za podporo pri izvedbi projekta (delavnice, pomoč pri pripravi poročil, vzpostavitev spletne aplikacije...) – 27%

- drugo – 24% (Sklop odgovorov »drugo« so v prilogi).

Naslednje vprašanje (V15) se je glasilo: »Ali ste za izvedbo PP vzpostavili posebno spletno aplikacijo?«

36% vseh občin je odgovorilo, da so vzpostavile posebno spletno aplikacijo in 64% občin take aplikacije ni pripravilo.

Na vprašanje (V16), kje je potekalo glasovanje o PP, so občine odgovorile, da:

- na voliščih – 9%

- na zborih občanov – 5%

- glasovanje preko navadne pošte – 8%

- glasovanje preko elektronske pošte – 6%

- glasovanje na sedežih ožjih delov občin – 14%

- glasovanje na sedežu občine – 24%

- glasovanje z uporabo spletne aplikacije - 31%

- drugo – 3%

Odgovori tistih, ki so izbrali »drugo«, so v prilogi.

1. **Udeležba občanov na glasovanju**

Občine smo v nadaljevanju spraševali (V17) glede udeležbe občanov na glasovanju o PP Na vprašanje, kolikšna je bila udeležba (delež volilnih upravičencev) na glasovanju o PP, so občine same vnašale podatek o udeležbi v odstotkih. Vrednosti znašajo od 0,02 % do več kot 50%, večinoma pa med 5 in 20%.

1. **Uvrščenost izglasovanih projektov v proračun občine in realizacija**

Z naslednjim vprašanjem (V18) smo občine vprašali ali so bili izglasovani projekti uvrščeni v občinski proračun?

77% jih je odgovorilo, da so bili izglasovani projekti uvrščeni v občinski proračun, 23% jih je odgovorilo, da ne.

N=61

Tistim občinam, ki so odgovorile, da izglasovani projekt ni bil uvrščen v občinski proračun, so lahko same vnesle razloge, zakaj izglasovani projekti niso bili uvrščeni v proračun. Vpisali so, da bodo izglasovani projekti uvrščeni v proračun 2024; da se je pri nekaterih kasneje izkazalo, da izvedba ni možna, saj bi prekoračili višino dodeljenih sredstev na projekt; da še nismo zaključili celotnega postopka ali pa da so ravno v fazi glasovanja.

V zaključku spletnega vprašalnika smo občine vprašali (V19), ali so bili izglasovani projekti tudi realizirani?

Občine so dale naslednje podatke:

- 61% vseh je odgovorilo, da so bili izglasovani projekti realizirani,

- 39% jih je odgovorilo, da projekti še niso bili realizirani.

N=61

Občine, ki so odgovorile, da projekti še niso bili realizirani, smo dali možnost, da vpišejo razloge za to, da projekti, ki so jih izglasovali občani, še niso bili realizirani. V veliki večini primerov so vpisali odgovor, da je izvajanje projektov še v teku in da bodo zaključeni v naslednjem letu. Več odgovorov je v prilogi.

**SKLEPNE UGOTOVITVE:**

1. Participativni proračun kot pomembna oblika odločanja prebivalcev pri odločanju na lokalni ravni v sodobni lokalni samoupravi postaja standard, h kateremu spodbujajo tudi mednarodne organizacije. Postopoma se uveljavlja v Sloveniji, saj so ga po rezultatih spletne ankete izvedli že v 61. občinah, kar predstavlja približno 30,5% vseh občin[[13]](#footnote-13). V primerjavi s podatki iz leta 2019 je napredek očiten, saj je takrat PP izvedlo 23 občin ali 10,8 % vseh občin oziroma slaba tretjina občin, ki so izpolnile vprašalnik.
2. K navidezno nizkemu številu občin s participativnim proračunom prispeva več dejavnikov, med katerimi je na prvem mestu majhnost slovenskih občin. Drugi pomemben dejavnik je nepoznavanje koncepta participativnega proračuna in njegovih značilnosti, saj neredko občine ta institut zamenjujejo z drugimi oblikami sodelovanja z občani (sodelovanje z ožjimi deli občin ipd.). Tretji dejavnik pa je odsotnost politične volje odločevalcev v občini.
3. Ob že izvedenih aktivnostih Ministrstva za javno upravo, s katerimi je doslej promoviralo sodelovanje prebivalcev pri odločanju na lokalni ravni, vključno s participativnim proračunom, bo tudi v bodoče treba ozaveščanju političnih odločevalcev v občinah namenjati ustrezno pozornost (npr. s pripravo regijsko razpršenih seminarjev, ipd.).

December 2023

1. <https://www.1ka.si/a/31f0250e> [↑](#footnote-ref-1)
2. Uradni list RS, št. [95/09](http://www.uradni-list.si/1/objava.jsp?sop=2009-01-4117) [↑](#footnote-ref-2)
3. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275) in [141/22](http://www.uradni-list.si/1/objava.jsp?sop=2022-01-3466) [↑](#footnote-ref-3)
4. Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE [↑](#footnote-ref-4)
5. Uradni list RS – Mednarodne pogodbe, št. [15/96](http://www.uradni-list.si/1/objava.jsp?sop=1996-02-0052) [↑](#footnote-ref-5)
6. Mag. Saša Jazbec, prispevek na Nacionalni konferenci ZA participativni proračun [↑](#footnote-ref-6)
7. Na primer Občina Ajdovščina, prva občina, ki je izvedla celoten cikel PP. [↑](#footnote-ref-7)
8. Matic Primc - Organizacija za participatorno družbo (http://dopd.si/) [↑](#footnote-ref-8)
9. <https://www.oecd.org/tax/federalism/participatory-budgeting-note.pdf> [↑](#footnote-ref-9)
10. h[ttps://www.europarl.europa.eu/RegData/etudes/BRIE/2016/573894/EPRS\_BRI(2016)573894\_EN.pdf](https://www.europarl.europa.eu/RegData/etudes/BRIE/2016/573894/EPRS_BRI%282016%29573894_EN.pdf) [↑](#footnote-ref-10)
11. <https://www.coe.int/en/web/participatory-democracy> [↑](#footnote-ref-11)
12. State of democracy, human rights and the rule of law in Europe, Report of Secretary General of the Council of Europe, 2015 [↑](#footnote-ref-12)
13. Na spletni strani <https://danesjenovdan.si/participativni-proracun/> je naveden podatek, da “Štiri leta po volitvah (2018) participativni proračun izvaja 39 občin. [↑](#footnote-ref-13)